༈གཉིས་པ་ཡི་གེ་སྐུར་ཚུལ་གྱི་ཁྱད་པར་ལ་གསུམ།ཆེན་པོ་དག་གི་སྐུར་ཚུལ།ཆུང་བ་དག་གི་སྐུར་ཚུལ།ཡིག་ལན་ཇི་ལྟར་བྱེད་ཚུལ་ལོ།།དང་པོ་ནི།འགྲོ་མགོན་ཆོས་ཀྱི་རྒྱལ་པོ་འཕགས་པ་རིན་པོ་ཆེས།རྒྱ་ཧོར་རྒྱལ་པོས་ཟློ་བ་ཐོབ།།བོད་ཀྱི་རྒྱལ་པོས་སྤྲིངས་པ་ཐོབ།།རྣལ་འབྱོར་པ་ཡིས་འདི་ལྟ་སྟེ།།བརྒྱ་སྟོང་དཔོན་གྱིས་སྐུར་བ་ཐོབ།ཅེས་གསུང་པ་ལྟར།རྒྱ་གར་ནག་དང་ཆེན་པོ་ཧོར་གྱི་སྤྱི་རྒྱལ་སྟོབས་ཀྱི་འཁོར་ལོས་བསྒྱུར་པ་རྣམས་དང༌།འཛམ་གླིང་བསྟན་པའི་མངའ་བདག་སྐྱབས་མགོན་རྒྱལ་བ་ཡབ་སྲས་ལྟ་བུའི་བཀའ་ཤོག་ལ༑སྤྲིངས་པའམ་ཟློ་བ་ཞེས་གསུང་བ་ཐོབ་ཅིང༌།བོད་ཀྱི་ཆོས་རྒྱལ་ཆེན་པོ་དང༌།དེའི་གདུང་རྒྱུད་མངའ་ཐང་ཅན་གྱིས་སྤྲིངས་པ་ཐོབ་ལ།དེ་བཞིན་དུ་མདོ་སྔགས་ཀྱི་རྣལ་འབྱོར་བ་མཁས་གྲུབ་ཆེན་པོར་ཡོངས་སུ་གྲགས་པ་རྣམས་ཀྱི་ཀྱང་རང་གི་མཆོད་གཞིས་སོགས་སུ་སྤྲིངས་པ་ཐོབ་ཅིང༌།ཡང་ན་འདི་ལྟར་རམ།འདི་ལྟ་སྟེ་ཞེས་ཟེར།བརྒྱ་དཔོན་དང་སྟོང་དཔོན་མངའ་འབངས་སྒེར་སྐྱོང་བྱེད་པ་དག་གིས་སྐུར་བ་བྱས་ན་བབ་ཐོབ་ལྟར་དང༌།རང་རིགས་ཀྱི་མངའ་ཞབས་སུ་སྤྲིངས་བ་བྱེད་འདོད་ནའང་བྱས་ཆོག་པར་གསུངས།དེ་ཡང་རྒྱལ་བ་ཡབ་སྲས་ལྟ་བུས་བཀའ་ཤོག་གནང་ཚེ།གོང་ཤོག་ཆེ་ཙམ་ཡར་ཕུད་པའི་མཚམས་ནས།ཡིག་མགོ་དང་ཡི་གེ་ཤིན་ཏུ་ཆེ་བར་བྱས་ལ།དབུ་ཆུང་རིང་དུ་འཐེན་པའི་འོག་ཏུ་ཆུད་ངེས་ཀྱི་སར་བརྗོད་གང་འོས་དང་འབྲེལ་བའི་མཚན་མཐར་ལུང་ངམ་གཏམ་ཞིས་བཀོད་པ།དཔེར་མཚོན་ན།